Ig Kiyavwiye Jesus giwatnivwi igkis pisenwa gannivwikis,
igkis diyuhe ta gimkanit.
Igkis akki git madikte ku pariye gikehnitnenkis madikte ku pariye gakkankis gitkis hiyeg.
Ayteke ariwnteke ini igme Kiyavwiye Jesus awna ta gitkis:
— Uyay higihwa aynesa ta avitit paha iwetrit ku kiney yumanene hiyeg.
Ayge wixwiy mayak aynesa.
Ig awna inakni hene,
awaku gaxnikiswa igkis ka igkisma mmanawa ka aynsima hiyeg danuhpene git pawenyaneke.
Ayteke nikwe igkis tivik igkiswonas.
Igkis tivik muhumdakew ta avitit paha iwetrit ku kiney yumanene hiyeg.
Heneme ka aynsima hiyeg ayge gihivetnikis adahan ku samah gitepkemnikis atere.
Igkis hiyapni hene,
igkis sigise atere waxriw.
Igkis pesbetwikis avititak madikte paytwempu ayge.
Igkiskit danuh atere giw Kiyavwiye Jesus.
Igme Kiyavwiye Jesus sarayhwe atere waxrihbakat.
Ayge ig hiyap madikte neras hiyeg kabubuknekis.
Ig hiyapni hene,
ig kayah gidahankis.
Ig amnihpigkis awaku igkis ayge kewa muwtohpiyenebe ku pariye yumanene gikivarakis gikavriwtenkis.
Ayge nikwe ig kinetihwa gitkis amin ka aynsima hiyakemniki.
Ayteke ariwnteke ini,
tepti kamuw,
igkis gikannuhnivwi danukwa atere git.
Igkis awna:
— Kiyavwiye,
kuwis aygete kuwis.
Inin iwetrit yuma hiyeg misekwene ay.
Wani neras hiyeg tivik adahan igkis isim gimanakis.
Ik adahan gaytakis atak ta gitkis was akivara.
Gaytakisme atak tahan paytwempuwit adahan igkis isim gimanakis atere.
Igme Kiyavwiye Jesus kaytwa giwnkis:
— Kawa.
Yisnewa iki axka ta gitkis ku avim inin.
Igkisme awna git:
— Mmah pimawkan usuh atak isim bugut adahan gaxnikis?
Amawka usuh sarayh ka aynsima karukri mmukna madikawku madikwa (200) karukri.
Usuh yuma ukakura akebi ini.
Igme Kiyavwiye Jesus ayavgikis:
— Aysaw akebi bugut yis kadahan?
Su yi iwasa.
Igkisme tivik iwasa.
Ayteke igkis diyuh akiw,
igkis kaytwa giwn:
— Usuh kadahan pohowkubu akebi bugut akak piyana akebi im masaraku.
Igme Kiyavwiye Jesus awna ta gitkis madikte hiyeg:
— Batnay kabubuk ay abet ini pamatka mitibetnene.
Igkisme batahkiswebdi atere.
Igkis ahegwa adahan pohowku madikwa (50) gikebikis,
adahan madikawku madikwa (100) gikebikis.
Ku aysaw igkis kuwis batebdebdihpikis,
ig iwe ini pohowkubunene bugut akak piyananene im.
Ig sarayh givegi ta inut,
ig kabayha Kiyavwiye Uhokri adahan ini.
Ayteke ig sigkebdihe ini bugut.
Ig ikepni ta gitkis gikannuhnivwi kahadbe igkisme ibekhepni ta givuwiwkis neras hiyeg.
Hawata ig ibakhase ini piyananene im ta givuwiwkis madikte hiyeg.
Igkis madikte ax kabihribdave.
Ka aynsima asemne misekwe.
Pisenwa nikwe,
igkis gikannuhnivwi ahiwavemni,
igkis kivunse ka aynsima panye akak asemne gimanakis,
madikawku akebi panye akak pisaya arawna (12).
Igkis neras hiyeg ka aynsima gikebikis.
Awaykemninen pukuhka kaba danuh pohowku mil (5.000) gikebikis.